C 231/37

Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 231/13)

Šiuo paskelbimu suteikiama teisė pateikti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1) per tris mėnesius nuo šio paskelbimo dienos.

BENDRASIS DOKUMENTAS

„Peitzer Karpfen“

ES Nr.: PGI-DE-02587 – 5.9.2019

SKVN ( ) SGN (X)

1. Pavadinimas (-ai)

„Peitzer Karpfen“

2. Valstybė narė arba trečioji šalis

Vokietija

3. Žemės ūkio produkto arba maisto produkto aprašymas

3.1. Produkto rūšis

1.7 klasė. Šviežios žuvys, moliuskai bei vėžiagyviai ir jų produktai

3.2. Produkto, kurio pavadinimas nurodytas 1 punkte, aprašymas

Nuoroda „Peitzer Karpfen“ žymimas produktas yra tiesianugaris veidrodinis karpis, daugumoje nuo galvos iki uodegos padengtas visa eile nugaros žvynų ir turintis keletą veidrodinių žvynų ant porinių pelekų pagrindo, uodegos stiebelio bei žiaunų dangtelių. Jam beveik nebūdingi atskiri netaisyklingai išsidėstę žvynai. Spalva pasižymi geltonais atspalviais pilvo srityje, kurie pereina į alyvuogių žalią spalvą ant nugaros. Aukščio ir ilgio santykis svyruoja nuo 1:2,5 iki 1:3,4. Neršiančių žuvų apkūnumo koeficientas yra 3,0–4,0. Forma – daugiausia pailga.

Žuvies mėsos išeiga yra tokia:

— išdarinėtos, su galva: 70–80 proc.

— išdarinėtos, be galvos: 53–63 proc.

— filė su oda: 32–42 proc.

— filė be odos: 28–38 proc.

Žuvies mėsa yra nuo ryškios iki blyškiai rausvos spalvos, tvirta, švelni ir liesa, šiai rūšiai būdingo specifinio skonio ir aromatingo kvapo.

Nuoroda „Peitzer Karpfen“ žymimas produktas gali būti parduodamas kaip gyva žuvis, paskersta, išdarinėta žuvis, supjaustyta žuvies mėsa arba žuvies filė; arba kaip šaldytas maisto produktas. Taip pat leidžiama žuvį rūkyti; jau užšaldyta žuvis taip pat gali būti rūkoma. Žuvis gali būti karštai arba šaltai rūkoma ant kietmedžio drožlių, prieš tai ją pamirkius sūryme. Taikant visus pirmiau išvardytus paruošimo ir perdirbimo būdus, išlieka pirmiau minėtas specifinis, šiai rūšiai būdingas skonis.

3.3. Pašarai (taikoma tik gyvūniniams produktams) ir žaliavinės medžiagos (taikoma tik perdirbtiems produktams)

Pagrindinis SGN „Peitzer Karpfen“ žymimų žuvų mitybos šaltinis visų pirma yra natūralus tvenkinyje esantis maistas (zooplanktonas, fitoplanktonas ir kt.). Šis maistas turi įtakos SGN „Peitzer Karpfen“ žymimų žuvų augimui visais vystymosi etapais. Šis aspektas užtikrina pirmiau aprašytos žuvies mėsos kokybę. Leidžiamas pašarų papildymas; nuo antrojo vystymosi etapo taip pat leidžiama šerti grūdais. Jei grūdai duodami kaip papildomas pašaras, kuris turi atitikti galiojančius nacionalinius teisės aktus.

Visi pašarai, naudojami kaip papildomas pašaras, yra be genetiškai modifikuotų medžiagų.

3.4. Specialūs gamybos veiksmai, atliktini nustatytoje geografinėje vietovėje

Žuvys auginamos nustatytoje geografinėje vietovėje. Nustatant gyvūnų laikymo tankį, atitinkantį gamybos ciklo etapą, atsižvelgiama į rūšiai ir amžiui tinkamas sąlygas. Renkantis gyvūnų laikymo tankį, siekiama optimalaus gyvūnų dydžio ir skaičiaus didėjimo. Vadovaujantis geros profesinės praktikos gairėmis, gyvūnų laikymo tankis ir šėrimas garantuoja, kad tvenkinyje esantis natūralus pašaras yra naudojamas ekstensyviai ir taip užtikrinama išskirtinė žuvies mėsos kokybė.

Produkto „Peitzer Karpfen“ gamybos ciklas susideda iš šių etapų: veislinių gyvūnų reproduktorių valdymas ir sertifikavimas; nuoroda „Peitzer Karpfen“ žymimų žuvų reproduktorių veisimas dirbtiniuose tvenkiniuose; ikrų paleidimas į natūralius tvenkinius; mailiaus auginimas; maistinių žuvų auginimas; tvenkinių tuštinimas; ir žuvų laikymas natūraliuose ar dirbtinuose tvenkiniuose.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

—

4. Glaustas geografinės vietovės apibūdinimas

Geografinę vietovę sudaro šis Brandenburgo federalinės žemės regionas:

— Peico miestas Šprė-Neisės apskrityje;

— Teichlando komuna Šprė-Neisės apskrityje;

— Kolkvico komuna Šprė-Neisės apskrityje;

— Liubeno miestas Damės-Šprėvaldo apskrityje;

— Šlepcigo komuna Damės-Šprėvaldo apskrityje.

5. Ryšys su geografine vietove

1) Geografinės vietovės ypatumai

Prašymas įregistruoti SGN „Peitzer Karpfen“ grindžiamas produkto kokybe ir ypatingu jo žinomumu. Ypatingas nuoroda „Peitzer Karpfen“ žymimo produkto mėsos patrauklumas susijęs su jos išskirtiniu skoniu ir aromatingu kvapu. Gamyba šiame geografiniame regione grindžiama daugiau nei šimtmečio senumo tradicijomis, pagal kurias selekcija ir auginimas derinami su itin palankiomis geografinėmis ir klimato sąlygomis, o tai užtikrina aukštą kokybę ir yra šio produkto ypatingo žinomumo pagrindas.

Regionas, apimantis nuoroda „Peitzer Karpfen“ žymimo produkto gamybos geografinę vietovę, yra Brandenburgo federalinės žemės žvejybos kultūros centras. Karpių auginimo tvenkiniuose ūkių dydis ir struktūra formuoja kraštovaizdžio vaizdą. Nuoroda „Peitzer Karpfen“ žymimo produkto gamybos geografinė vietovė išsiskiria tuo, kad iš Šprė upės ar jos intakų, tokių kaip Hamergrabenas ir Priorgrabenas, dirbtiniais kanalais nukreiptas vanduo užtikrina kokybišką ir stabilų vandens tiekimą ištisus metus. Peico tvenkinių dugnas daugiausia smėlėtas, kalkingas, turintis mažai maistinių medžiagų ir nedaug dumblo. Tvenkiniai pasižymi geros kokybės, bet ne itin įvairia mikroorganizmų populiacija. Vandens pH vertė yra 7–8. Išskirtinė Peico tvenkinių ypatybė yra ta, kad, nepaisant dydžio (kai kurie yra didesni nei 100 hektarų), jie vidutiniškai yra tik 0,9–1,0 m gylio. Žiemos miegui skirti tvenkiniai gali būti gilesni. Biologinis pranašumas yra tas, kad vanduo greitai įšyla, todėl karpiams padaugėja natūralaus maisto.

Greitą įšilimą skatina švelni vidutinė metinė regiono temperatūra, kuri 1961–1990 m. buvo 8,9 °C, t. y. 0,7 °C aukštesnė už Vokietijos vidurkį tuo pačiu laikotarpiu. Šie vietos veiksniai kartu su pusiau intensyvaus ūkininkavimo praktika užtikrina unikalią žuvies mėsos kokybę. Kalbant apie svorio pokytį, nuoroda „Peitzer Karpfen“ žymima vienų metų žuvis paprastai pasiekia 25–50 g svorį, dvejų metų amžiaus – 250–500 g svorį, o rinkai dažniausiai pateikiamos trejų metų amžiaus žuvys, kurių svoris – 1,5–2,5 kg. Galimi ir didesnio svorio egzemplioriai – trejų metų amžiaus, jei jie žiemojo šiltame vandenyje, arba ketverių ar daugiau metų amžiaus.

2) Produkto ypatybės

Nuoroda „Peitzer Karpfen“ žymimo produkto kilmę galima atsekti iki veislės, kurią XIX a. pabaigoje Peico srityje išvedė valstybės tarnautojas pavarde Kuhnert; nuo to laiko šios žuvys buvo veisiamos kaip grynaveislės.

Šis išteklius yra Galisijos vietinės Holšteino veislės ir Luzatijos rūšies kryžminimo rezultatas. Taip išvesta veislė, pasižyminti greitu augimu ir labai dideliu atsparumu ligoms bei blogam orui, taip pat dideliu žuvies mėsos kiekiu ir puikiu skoniu.

Nuoroda „Peitzer Karpfen“ žymimas produktas yra tiesianugaris veidrodinis karpis. Daugiausia pailgai kūno formai būdingas aukščio ir ilgio santykis 1:2,5–1:3,4. Nuoroda „Peitzer Karpfen“ žymimo produkto mėsa yra nuo ryškios iki blyškiai rausvos spalvos, tvirta, švelni ir liesa, pasižymi šiais rūšiai būdingu specifiniu skoniu ir aromatingu kvapu. Kalbant apie svorio pokytį, nuoroda „Peitzer Karpfen“ žymima vienų metų žuvis sveria 25–50 g, o dvejų metų – 250–500 g. Žuvys daugiausia pateikiamos rinkai trejų metų amžiaus, sveriančios 1,5–2,5 kg, ir ketverių metų, sveriančios 2,5 kg ar daugiau.

3) Priežastinis ryšys

Produkto kokybė yra šių unikalių gamybos etapų, kurie suteikia nuoroda „Peitzer Karpfen“ žymimai žuviai išskirtinių savybių, rezultatas:

a) Veislinių gyvūnų, kurie pasižymi nuoroda „Peitzer Karpfen“ žymimą produktą labiausiai atitinkančiomis savybėmis, reproduktorių valdymas ir sertifikavimas. Veisliniai gyvūnai laikomi natūraliuose vandenyse, kuriuose gausu maisto medžiagų, taip pat jiems duodama grūdinių pašarų, kad būtų užtikrintas ypač kokybiškas nerštas.

b) Nuoroda „Peitzer Karpfen“ žymimų žuvų reproduktorių veisimas dirbtiniuose tvenkiniuose, kai kuriuos iš jų papildant šiltu vandeniu. Pastaruoju atveju dirbtinai paskatinamas nerštas, kad būtų užtikrintas optimalus laikas, kai yra geriausios sąlygos ikrams išleisti. Čia praeina žuvų gemalo žiedo ir trynio maišelio vystymosi stadijos.

c) Ikrų išleidimas į natūralius tvenkinius. Ikrai išleidžiami į natūralius tvenkinius trynio maišelio stadijos viduryje, kad prisitaikytų prie natūralaus maisto. Pasibaigus trynio maišelio stadijai, ikrai beveik visiškai maitinasi natūraliu maistu.

d) Mailiaus auginimas. Pirmais metais žuvys iki vienų metų amžiaus vystosi natūraliuose auginimui skirtuose tvenkiniuose. Tarp vienų ir dvejų metų amžiaus žuvys, kurių vidutinis svoris siekia 25–50 g, iš auginimui skirtų tvenkinių išimamos. Toliau žuvys žiemoja natūraliuose tvenkiniuose arba išvežamos į dirbtinius auginimo tvenkinius, kurie papildomi šiltu vandeniu, kad jos toliau augtų. Dvejų–trejų metų amžiaus žuvys tradiciškai auginamos natūraliuose tvenkiniuose arba dirbtiniuose šilto vandens tvenkiniuose.

e) Maistinių žuvų auginimas atitinkamuose natūraliuose auginimui skirtuose tvenkiniuose iki trejų metų ir vėliau. Paprastai tvenkiniai papildomi gėlu vandeniu tuomet, kai žuvys išimamos.

f) Žuvų laikymas natūraliuose arba dirbtinuose tvenkiniuose, juos papildant gėlu vandeniu ir, jei reikia, deguonimi (mažiausiai penkias dienas), kad nuoroda „Peitzer Karpfen“ žymimam produktui būdingas grynas skonis pasiektų didžiausią intensyvumą.

Pirminės genetinės linijos išlaikymas, visų pirma, yra susijęs su žmogiškuoju veiksniu, nes įžvalgi personalo valdymo politika ir ilgalaikis naujos kartos įdarbinimas sudaro sąlygas praktinei patirčiai, sukauptai puoselėjant šimtametes tradicijas, išlaikyti ir tęsti. Ekspertams atliekant atskirus veiksmus užtikrinama, kad proceso pabaigoje produktas bus unikalios kokybės, o žuvies mėsa pasižymės išskirtiniu skoniu ir aromatingu kvapu.

Ypatingas šio produkto žinomumas yra senos, daugiau nei šimtmetį siekiančios tradicijos rezultatas. Tai įrodo jo gamintojų paskyrimas Prūsijos karalystės dvaro tiekėjais bei išskirtinis jo matomumas atitinkamame maisto sektoriuje.

Šiuo metu nuoroda „Peitzer Karpfen“ žymimas produktas užima svarbią vietą Vokietijos rinkoje. Vienas iš 20-ies Vokietijoje užaugintų karpių yra iš aprašytos geografinės vietovės. Kokybė grindžiama nuoroda „Peitzer Karpfen“ žymimo ištekliaus daugiau nei šimtmečio senumo auginimo tradicijomis ir rūpestinga sveikų, energingų veislinių egzempliorių atranka. Atliekant selekciją kreipiamas dėmesys į būdingas šio produkto savybes, tokias kaip geras žuvies kūno ilgis, žuvies mėsos struktūra bei žuvies mėsos ir kaulų santykis. Kartu užkertamas kelias kryžminimuisi su kitų atmainų karpiais siekiant išsaugoti šias būdingas savybes. Taigi, esant labai palankioms geografinėms ir klimato sąlygoms (gausiam vandens pritekėjimui iš Šprė upės, smėlėtam ir mažai maisto medžiagų turinčiam dirvožemiui, nedideliam dumblo kiekiui, sekliam vandeniui), buvo galima sukurti unikalią nuoroda „Peitzer Karpfen“ žymimo produkto kokybę. Kadangi patyrę darbuotojai veisimui nuolat atrenka ypač sveikas ir stiprias žuvis, išvengiama prastesnės kokybės produkto. Vietoj to garantuojama tolygiai aukšta žuvies mėsos kokybė ir išskirtinis skonis. Tai vis labiau pripažįsta vartotojai, taip pat didėja šio produkto užimama rinkos dalis bei jo žinomumas. Nuoroda „Peitzer Karpfen“ žymimam produktui skirta keletą išskirtinių apdovanojimų ir įvertinimų, įskaitant šiuos:

— 1897 m. Hamburgo miesto apdovanojimas ir aukso medalis

— 1898 m. aukščiausias apdovanojimas Drezdene

— 1901 m. čempiono titulas žuvininkystės parodoje Gdanske

— 1904 m. aukščiausias apdovanojimas ir pirmoji vieta Vokietijos žemės ūkio draugijos žuvininkystės parodoje Gdanske

— 1906 m. apdovanojimas Berlyno žuvininkystės parodoje

— 1964 m. apdovanojimas 12-oje žemės ūkio parodoje Leipcige-Markleberge

Dėl nuoroda „Peitzer Karpfen“ žymimo produkto kokybės ir didelio jo gamybos patikimumo Peico karpių auginimo tvenkiniuose ūkių pramonė tapo Prūsijos Karalystės dvaro tiekėja. Netgi Kotbuso karpių aukciono šlovė ir reikšmė gali būti siejama su nuoroda „Peitzer Karpfen“ žymimo produkto kokybe ir reputacija. Daugiau nei 50 metų tai buvo Vidurio Europos prekybos karpiais centras. Net ir Vokietijos Demokratinės Respublikos laikais Peico regionas buvo karpių auginimo pramonės lyderis. Pavyzdžiui, nuoroda „Peitzer Karpfen“ žymimas produktas net buvo eksportuojamas į Vakarų Berlyną.

Peico tvenkiniai, kurių plotas viršija 1 000 hektarų, yra vienas didžiausių tokio pobūdžio regionų Europoje. Nuoroda „Peitzer Karpfen“ žymimas produktas yra nepaprastai populiarus Vokietijoje ir parduodamas visoje šalyje. Kasmet užauginama ir sugaunama daugiau nei 500 tonų nuoroda „Peitzer Karpfen“ žymimų žuvų. Tai galima padaryti tik šioje nustatytoje geografinėje vietovėje, kurioje užtikrinamas stabilus vandens tiekimas iš Šprė upės ir jos intakų. Ypač sausringais metais, kai kituose regionuose trūksta vandens, iš Šprė upės atitekantis gėlas vanduo neleidžia tvenkiniuose daugintis povandeninei augmenijai ir dumblui, kurie neigiamai paveiktų ten laikomų karpių mėsą. Taigi, kituose regionuose auginami karpiai įgauna stipresnį dumblo poskonį. Tuo tarpu nuoroda „Peitzer Karpfen“ žymimų žuvų mėsa išlaiko puikų skonį, todėl ji yra kokybiška, o pats produktas – labai žinomas.

Žiniasklaidoje dažnai teikiama informacija apie nuoroda „Peitzer Karpfen“ žymimą produktą. Televizijos kanalai ARD ir WDR apie jį transliavo išsamų reportažą. Laikraštis Lausitzer Rundschau paskelbė informaciją apie „Peitzer Karpfen“ statusą 2014 m. tarptautinėje žuvų prekybos mugėje.

Nuoroda „Peitzer Karpfen“ žymimas produktas nuolat minimas daugelyje parodų ir informacinių renginių. Kasmetinis tvenkinių tuštinimas rugsėjo–lapkričio mėnesiais yra siejamas su švente, kurioje tūkstančiai lankytojų mėgaujasi parodomąja žvejyba Peico karpių auginimo tvenkinyje. Antrąjį rugpjūčio savaitgalį Peico mieste vyksta žvejų festivalis, pritraukiantis daugybę lankytojų iš tolimiausių kraštų. Laikotarpiu tarp Kalėdų ir Naujųjų metų pirmiausia suplūsta pirkėjai iš Berlyno ir Kotbuso, kurie kantriai laukia ilgose eilėse prie prekybos stendų. Šviežia žuvis parduodama klientams regione, vadinamame „Peitzer Karpfen“ keliu, kuris tęsiasi nuo Kėnigs Vusterhauzeno miesto netoli Berlyno iki Hojersverdos miesto Saksonijoje. Ekskursijos po tvenkinius suteikia galimybę susipažinti su įvairiomis buveinėmis ir žuvų auginimo praktika. Per tvenkinių teritoriją driekiasi 2,3 kilometro ilgio tvenkinių pažintinis takas su vaizdiniais ženklais ir veiklos stotelėmis, kuriose, pasitelkiant istoriją ir dabartį, teikiama informaciją apie Peico tvenkinių kraštovaizdį. Taip pat yra gerai žinomų regioninių ir nacionalinių dviračių ir pėsčiųjų maršrutų, vedančių per idilišką tvenkinių regioną. 2006 m. atidarytas specialiai nuoroda „Peitzer Karpfen“ žymimam produktui skirtas žuvininkystės muziejus, kurį iš dalies finansavo ES. Apie muziejaus atidarymą buvo pranešta per televiziją visoje šalyje. Muziejuje pateikiama įvairių eksponatų ir paaiškinama istorinė Peico žvejybos pramonės raida Peico tvenkiniuose iki šių dienų.

Receptus, kaip paruošti nuoroda „Peitzer Karpfen“ žymimą žuvį galima rasti interneto receptų duomenų bazėse, o nedidelę nuoroda „Peitzer Karpfen“ žymimam produktui skirtą kulinarijos knygą galima įsigyti internetinėje prekyvietėje „Amazon“. Kelionių vadovuose atkreipiamas dėmesį į šį ypatingą delikatesą. Penkių žvaigždučių viešbučio „Grand Elysee Hamburg“ virtuvės šefas Ronny Pietzner į savo kulinarijos knygą įtraukė savo vieną mėgstamiausių nuoroda „Peitzer Karpfen“ žymimos žuvies receptų.

Nuoroda į paskelbtą produkto specifikaciją:

https://register.dpma.de/DPMAregister/geo/detail.pdfdownload/41757

(1) OL L 343, 2012 12 14, p. 1.